tartuNLP/wikipedia-smugri-20251201 huggingface dataset:
John Rhodes

John Rhodes (s. 18. elokuuta 1927 Wolverhampton, Staffordshire) on entinen brittiläinen F1-kuljettaja. Hän osallistui yhteen F1-osakilpailuun kaudella , Britannian GP:hen. Hän keskeytti kilpailussa sytytysvikaan eikä saavuttanut pisteitä.
Rhodes voitti Euroopan Touring Car -sarjan mestaruuden vuonna 1968. Hän menetti toisen silmänsä näkökyvyn kolaroidessaan autokilpailussa vuonna 2006.
Käsipallo kesäolympialaisissa 1936

Berliinin vuoden 1936 kesäolympialaisissa pelattiin käsipalloa ensimmäisen kerran olympiatasolla. Kerta oli myös viimeinen aina Münchenin vuoden 1972 olympialaisiin asti, jolloin laji palautettiin olympialaisten ohjelmaan.
Berliinin olympialaisten käsipalloturnaus poikkesi paljon nykyisestä, sillä laji käytiin ulkona jalkapallokenttää muistuttavalla peliareenalla. Yhteensä kuusi maata osallistui Berliinin olympialaisten käsipalloturnaukseen: joukkueet jaettiin kahteen kolmen joukkueen lohkoon, jossa ne kohtasivat toisensa kerran. Lohkojen kaksi parasta maata selviytyivät jatkolohkoon, ja alkulohkojen kolmansiksi sijoittuneet joukkueet pelasivat sijoista 5–6. 
Jatkolohkossa joukkueet pelasivat toisiaan vastaan kerran, ja lopulliset sijoitukset selvisivät jatkolohkon tulosten perusteella. Isäntämaa Saksan pelaajat saivat kunnian olla kaikkien aikojen ensimmäiset käsipallon olympiavoittajat.
Osallistujat.
Jokainen osallistujamaa sai lähettää maksimissaan 22 pelaajan joukkueen. Berliinissä vähintään yhdessä ottelussa käsipalloa pelasi yhteensä 105 pelaajaa seuraavasti:
Lance Reventlow

Lance Reventlow (syntymänimeltään Lawrence von Haugwitz-Hardenberg-Reventlow (24. helmikuuta 1936 Lontoo – 24. heinäkuuta 1972 Aspen, Colorado) oli yhdysvaltalainen F1-kuljettaja ja miljoonaperijätär Barbara Huttonin poika sekä Cary Grantin poikapuoli. Hän osallistui kolmeen F1-osakilpailuun kaudella 1960. Hän pääsi mukaan kilpailuun ainoastaan Belgian GP:ssä 1960, jossa hän keskeytti eikä saavuttanut pisteitä.
Reventlow oli tanskalaisyntyisen kreivi Kurt von Haugwitz-Hardenberg-Reventlowin (1895–1969) ja Barbara Huttonin poika. Hän sai lapsuudessaan kärsiä vanhempiensa väkivaltaisesta avioliitosta, isänsä välinpitämättömyydestä sekä äitinsä huume- ja alkoholiongelmasta. Vanhempiensa avioeron jälkeen vuonna 1938 Lance ja Barbara muuttivat Yhdysvaltoihin. Barbara meni naimisiin vuonna 1942 Cary Grantin kanssa, josta tuli Lancen isäpuoli. Vanhemmat taistelivat avioeron jälkeen pojan huoltajuudesta aina vuoteen 1945 asti. 
Pojan kasvattivat lapsenhoitajat ja kotiopettajat ja hänet lähetettiin yksityisiin sisäoppilaitoksiin, kuten äitinsäkin aikoinaan. Poika oli aikuistuessaan katkera äidilleen siitä, että hänet kasvattivat vieraat ihmiset eikä hän oppinut tuntemaan äitiään kunnolla. Tämä johti yhteenottoon ja välien rikkoutumiseen vuonna 1959.
Reventlowin ilman taloudellisia rajoitteita ollut elämä sisälsi nopeita kilpa-autoja, erilaisia urheilulajeja, naisia sekä tarkkoja elintapoja. Hän perusti 21–22 -vuotiaana Los Angelesiin liikkeen, joka valmisti kilpa-autoja Scarabin nimellä. Kilpa-autoilijana hän usein tarkkaili ruokavaliotaan, joi alkoholijuomia kohtuudella ja nukkui 11 tunnin yöunia. Merkittävimmän voittonsa hän sai 22-vuotiaana Bahaman Nassaun Governor's Cup -kilpailusta vuonna 1958. Voiton merkitystä lisäsi entuudestaan, että yhdysvaltalainen auto ja kuljettaja olivat voittaneet kansainvälisissä katukisoissa viimeksi vuonna 1924. Reventlow oli naimisissa näyttelijöiden Jill St. Johnin kanssa vuosina 1960-1963 ja Cheryl Holdridgen kanssa vuodesta 1964, mutta molemmat liitot kärsivät Reventlowin määräilevän, riskejä rakastavan luonteen ja kilpaharrastuksen vuoksi ja päättyivät avioeroon tai erillään asumiseen.
Reventlow menehtyi pienkoneonnettomuudessa yhdessä kokemattoman pilottinsa kanssa Aspenissa vuonna 1972. Hänen leskensä peri 50 miljoonan dollarin osuuden omaisuudesta, joka oli saatu kokoon Woolworthin "five and dime" halpatavarataloilla 1900-luvun aikana.
KD Slovan

Košarkarsko društvo Slovan on slovenialainen koripalloseura Ljubljanasta. Seuran miesten edustusjoukkue pelaa Slovenian pääsarjassa. 
Historia.
Seura perustettiin helmikuussa 1951 ja kaksi kuukautta myöhemmin se sai jo pelioikeuden. Vain pari päivää pelioikeuden saamisesta järjesti Slovan jo ensimmäisen turnauksen. Seura pelasi lukion liikuntasalissa koripalloa kaksikymmentä vuotta ennen siirtymistään Dvorana Kodeljevoon.
Howard Davis

Howard Edward Davis jr. (14. helmikuuta 1956 Glen Cove, New York – 30. joulukuuta 2015) oli yhdysvaltalainen nyrkkeilijä, olympiavoittaja ja amatöörien maailmanmestari.
Davis voitti 18-vuotiaana maailmanmestaruuden höyhensarjassa eli alle 57-kiloisissa Havannassa 1974. Kaksi päivää ennen Montréalin 1976 olympialaisia hänen äitinsä kuoli sydänkohtaukseen, mutta hän otteli kuitenkin olympialaisissa ja voitti kultaa kevyessä sarjassa eli alle 60-kiloisissa. Hän voitti japanilaisen Y. Segawan pistein 5–0, kolumbialaisen L. Asprillan kehätuomarin keskeytyksellä toisessa erässä, bulgarialaisen Tsvetan Tsvetkovin luovutuksella kolmannessa erässä, jugoslavialaisen Ače Ručevskin pistein 5–0 sekä loppuottelussa romanialaisen Simion Cuţovin pistein 5–0. Davis palkittiin Val Barker -palkinnolla kisojen teknisimpänä nyrkkeilijänä.
Olympialaisten jälkeen Davis siirtyi ammattilaiseksi ja pääsi ottelemaan MM-tittelistä mutta ei koskaan voittanut maailmanmestaruutta.
Kesällä 2015 Davisilla diagnosoitiin parantumaton ja pitkälle edennyt keuhkosyöpä, vaikka hän ei ollut koskaan käyttänyt alkoholia tai tupakkatuotteita. Hän kuoli puoli vuotta myöhemmin 30. joulukuuta 2015 59 vuoden iässä.
LX-Beats

LX-Beats (oikealta nimeltään Lauri Pihlman, s. 7. lokakuuta 1986 Espoo) on suomalainen musiikkituottaja. Tuottamisen ohella Pihlman perusti myös vuoden 2009 alussa Skill Street Entertainment -nimisen pienlevy-yhtiön. Rekami-aliaksen (ajoittain muodossa Reka) lisäksi hän on myös räpännyt nimillä Lapioksidis ja D-Ugly.
Pihlman aloitti uransa vuonna 2001, jolloin hän julkaisi Asan innoittamana "Oksidis EP":n 20 kappaleen CD-R-painoksena. Hän kuului myös muutamia nettialbumeita julkaisseeseen Enkkäpojat-kollektiiviin Sibben (nyk. Keemoh) kanssa.
Pihlman on asunut Espoon lisäksi Hyvinkäällä ja asuu nykyään Jyväskylässä.
Pihlmanin isoveli on jääkiekkoilija Tuomas Pihlman.
Elokuussa 2013 Pihlman herätti keskustelua ja nousi suurempaan tietoisuuteen kritisoimalla useita suomalaisia rap-artisteja kappaleellaan "Räpätäänkö välillä?". Kappaleen idea ja biitti oli suora mukaelma Big Seanin, Kendrick Lamarin ja Jay Electronican Control-kappaleesta, jossa Kendrick Lamar ivaili useille yhdysvaltalaisille artisteille.
Tilasäiliö

Tilasäiliö on lypsykarjataloudessa käytössä oleva jäähdytetty säiliö, johon maatilalla lypsykoneella tai lypsyrobotilla lehmistä lypsetty maito kootaan sähkömoottorin pyörittämällä alipainepumpulla maitoputkiston kautta. Säiliöstä maito kerätään maitoautolla meijeriin joka toinen päivä.
Freak on a Leash

"Freak on a Leash" on metalliyhtye Kornin "Follow the Leader" -albumin toinen single. Kappaleen musiikkivideo julkaistiin 5. tammikuuta 1999, ja kappale julkaistiin singlenä 25. toukokuuta 1999. Alkuperäinen sävellys sisälsi repivän kitaraväliosan, mutta yhtye päätti jättää sen pois. 
Menestys.
"Freak on a Leash" on Kornin menestyneimpiä kappaleita. Se sai vuonna 1999 Grammy-ehdokkuuden kategorioissa "Best Metal Performance" ja "Best Short Form Music Video", joista jälkimmäisen se voitti. MTV Awardsista Korn voitti kappaleella kategoriat "Best Editing" (paras editointi) ja "Best Rock Video" (paras rock-video). Kappale pärjäsi hyvin myös eri maiden listoilla, varsinkin yhtyeen Got the Life -kappaleen tapaan musiikkivideoiden puolella.
Musiikkivideo.
Kappaleen musiikkivideon on ohjannut Todd McFarlane, joka sai avustusta musiikkivideoohjaajilta Jonathan Daytonilta ja Valerie Farikselta. Video koostuu animaatiosta ja live-kuvamateriaalista. Videon alussa joukko lapsia menee vartioidulla alueella olevalle kielekkeelle hyppimään ruutua. Paikan vartija huomaa tämän ja tulee paikalle ase kädessään. Juuri kun eräs tyttö on aloittamassa, vartija kompastuu ja hänen aseensa laukeaa. Luoti menee juuri tytön ohitse ulkomaailmaan ja kulkee katkeamattomasti kaupungin läpi osuen lopulta Kornin julisteeseen. Siellä Kornin jäsenet soittavat ja Jonathan Davis lähettää luodin samaa reittiä takaisin toiseen julisteeseen, jossa tyttö koppaa sen ja antaa vartijalle. Lapset lähtevät nauraen pois, vartijan jäädessä kummastelemaan asiaa.
Muuta.
Korn on julkaissut kappaleesta myös unplugged-version vuonna 2006.
Kappale löytyy videopeleistä Guitar Hero World Tour ja Guitar Hero Live, ja sen saa myös ladattavana sisältönä Rock Band 3 -videopeliin.
Pad-ohjain

Pad-ohjain () on videopelien pelaamiseen kehitetty peliohjain. Pad-ohjain soveltuu käytettäväksi monissa erilaisissa peleissä ja on oletuksena pelikonsoleiden mukana. Tavallisesti pelikonsolin mukana tulee vähintään yksi pad-ohjain.
Pad-ohjaimen perusnäppäinten lisäksi on nykyään melkein kaikissa ohjaimissa myös kaksi 360 astetta kääntyvää analogista sauvaohjainta, jotka helpottavat sekä pehmentävät ohjaimen käyttöä, tätä kutsutaan myös nimellä mini-joystick tai tuttavallisemmin "tatti", sillä sen käyttö muistuttaa paljon joystickia.
Ensimmäisen persoonan ammuntapeleissä pad-ohjain ei pärjää tarkemmalle tietokoneen hiirelle.
Abazat

Abazat eli abazinit ovat etupäässä Venäjällä Karatšai-Tšerkessian tasavallassa asuva luoteiskaukasialaista abazan kieltä puhuva kansa. Heillä on laissa tunnustettu Venäjän vähälukuisen alkuperäiskansan asema.
Asuinalueet, lukumäärä ja kieli.
Karatšai-Tšerkessiassa abazat asuvat Kubanin ja sen sivujokien Bolšoi Zelentšukin ja Malyi Zelentšukin sekä Kumajoen varsilla sijaitsevissa kylissä. Niistä osa kuuluu vuonna 2006 perustettuun Abazan piiriin. Kaukasian sodan seurauksena abazoja on myös Turkissa, Lähi-idässä ja Balkanilla.
Venäjällä abazoja on vuoden 2002 väestönlaskennan mukaan 37 900 henkeä. Heistä 32 300 asuu kotitasavallassaan, jonka väestöstä he muodostavat 7,4 %. Venäjän ulkopuolella abazoja arvioidaan olevan noin 15 000 henkeä.
Vuonna 1989 Venäjän abazoista 93,9 % puhui äidinkielenään abazaa ja 4,3 % venäjää. Toisena kielenään venäjää puhui 78,5 % kansasta. Vuonna 2002 venäjää osasi 96,3 % abazoista. Kotitasavallassaan asuvista abazoista 94,6 % puhuu abazaa ja 26,1 % kabardia.
Etninen historia.
Abazojen ja abhaasien yhteiset esi-isät asuivat Mustanmeren rannikolla. 1300–1600-luvuilla abazat siirtyivät Kaukasusvuoriston pohjoispuolelle. Kansan muodostaa kaksi ryhmää, "tapanta" ja "ašharua", joilla on omat murteensa. 1600-luvun alussa abazojen keskuuteen levisi sunnalainen islam, mutta he säilyttivät pitkään myös kristinuskon ja perinteisen uskonnon piirteitä. Kaukasian sodan loppuvaiheessa noin 30 000–45 000 abazaa pakeni Turkkiin. Kotiseudulleen jäi alle 10 000 abazaa, jotka 1860-luvulla siirrettiin vuoristosta tasangolle.
Elinkeinot ja kulttuuri.
Perinteisiä elinkeinoja ovat karjanhoito ja maanviljely. Asumuksena toimi pyöreä tai neliskulmainen talo, jonka seinät oli punottu vitsaksista. Ruokavalio koostui vilja- ja maitotuotteista, kasviksista ja lihasta. Yhteiskuntajärjestyksen perustana olivat naapuri- ja sukuyhteisöt. Patriarkaaliset suurperheet olivat yleisiä 1800-luvun lopulle saakka. Kansanperinteeseen kuuluu mm. pohjoiskaukasialainen Nart-eepos. Abazan kirjakieli luotiin 1930-luvun alussa. Abazankielinen kirjallisuus kehittyi toisen maailmansodan jälkeen.
Francesco Damiani

Francesco Damiani (s. 4. lokakuuta 1958 Bagnacavallo) on entinen italialainen nyrkkeilijä ja olympiamitalisti. Hän saavutti WBO raskaansarjan maailmanmestaruustittelin, jota hän piti hallussa 6. toukokuuta 1989 - 11. tammikuuta 1991.
Ura amatöörinä.
Damiani sijoittui Moskovan 1980 olympialaisissa raskaassa sarjassa eli yli 81-kiloisissa viidenneksi. Hän voitti romanialaisen Teodor Pîrjolin pistein 4–1 mutta hävisi neuvostoliittolaiselle Pjotr Zajeville pistein 0–5.
Damiani voitti superraskaan sarjan eli yli 91-kiloisten Euroopan-mestaruuden Tampereella 1981 ja Varnassa 1983. Tampereella hän eteni mestaruuteen voittaen välierässä Itä-Saksan Ulli Kadenin ja loppuottelussa Neuvostoliiton Vjatšeslav Jakovlevin. Varnassa puolestaan mestaruus tuli puolivälierävoitolla Unkarin István Lévaista, välierävoitto Bulgarian Petăr Stoimenovista ja loppuotteluvoitto Itä-Saksan Kadenista. Münchenin MM-kilpailuissa 1982 hän aiheutti suuryllätyksen voittamalla kolminkertaisen olympiavoittajan, kuubalaisen Teófilo Stevensonin alkukierroksilla. Lopulta hän saavutti MM-hopeaa hävittyään loppuottelussa yhdysvaltalaiselle Tyrell Biggsille. 
Los Angelesin 1984 olympialaisissa Damiani saavutti superraskaassa sarjassa hopeaa. Hän voitti ensin tansanialaisen Willie Isanguran kehätuomarin keskeytyksellä toisessa erässä ja välierissä brittiläisen Robert Wellsin kehätuomarin keskeytyksellä kolmannessa erässä. Loppuottelussa hän hävisi Tyrell Biggsille tuomariäänin 1–4.
Ura ammattilaisena.
Fransesco Damiani aloitti ammattilaisuransa tammikussa 1985. Lokakuussa 1987 hän saavutti raskaansarjan Euroopan mestaruuden kukistettuaan Ruotsin Anders Eklundin tyrmäyksellä. Tällöin hän oli otellut 19 voitokasta ammattilaisottelua. Vuoden 1988 aikana hän puolusti Euroopan mestarin titteliään kaksi kertaa voittoisasti kukistaen Hollannin John Emmenin ja Saksan Manfred Jassmannin. Tämän jälkeen hän luopui Euroopan mestarin tittelistä ja otteli toukokuussa 1989 WBO:n raskansarjan mestaruudesta etelä-afrikkalaista Johnny du Plooytä vastaan. Damiani voitti ottelun tyrmäyksellä 3. erässä. Sen jälkeen hän puolusti titteliään voittoisasti joulukuussa 1989 Argentiinan Daniel Eduardo Netoa vastaan. Damiani menetti tittelinsä tammikuussa 1991 Yhdysvaltain Ray Mercerille, joka oli vuoden 1988 olympiavoittonsa jälkeen siirtynyt ammattilaiseksi.
Mestaruustappion jälkeen Damiani otteli vielä neljä kertaa vuosina 1992 ja 1993 päättäen uransa huhtikuussa 1993. Näin hän oli otellut 32 ammattilaisottelua voittaen niistä 30.
Nyrkkeilyuran jälkeinen aika.
Francesco Damiani oli Italian nyrkkeilyjoukkueen valmentaja niin Peking 2008, Lontoon 2012 kuin Rio de Janeiron 2016 kesäolympialaisissa.
Francesco Musso

Francesco Musso (s. 22. lokakuuta 1937 Port-Saint-Louis-du-Rhône, Bouches-du-Rhône, Ranska) on entinen italialainen nyrkkeilijä ja olympiavoittaja.
Musso voitti Rooman 1960 olympialaisissa kultaa höyhensarjassa eli alle 57-kiloisissa. Se oli hänen ainoa arvokisamitalinsa.
Francesco De Piccoli

Francesco (Franco) De Piccoli (s. 29. marraskuuta 1937 Campalto) on entinen italialainen nyrkkeilijä ja olympiavoittaja.
De Piccoli voitti Rooman 1960 olympialaisissa kultaa raskaassa sarjassa eli yli 81-kiloisissa. Hän voitti loppuottelussa eteläafrikkalaisen Daniel Bekkerin tyrmäyksellä ensimmäisessä erässä ajassa 1.30. Muita arvokisamitaleja hän ei urallaan saavuttanut.
Rattiohjain

Rattiohjain on pääosin ajoneuvopelejä ja -ohjelmia varten suunniteltu ohjauslaite. Laitetta käytetään pelikonsoleissa, tietokoneissa tai pelihalleissa olevissa pelilaitteissa. 
Rattiohjainta voi käyttää pelikonsolissa myös tavallisena peliohjaimena. Soveltuminen varsinaisen käyttötarkoituksen ulkupuolella on heikko verrattuna esimerkiksi pad-ohjaimeen.
Tyypillisesti ratin kanssa käytetään myös vaihdeohjainta sekä poljinohjaimia oikean auton ohjaimia vastaavalla tavalla.
Valmistajia.
Rattiohjaimia valmistavat useat pelilaitteita valmistavat yritykset:
Harrastajakäyttöön () laitteita valmistavat myös esimerkiksi Fanatec.
Käyttökohteet.
Käyttökohteita laitteille ovat tyypillisesti vaativammat (realistisemmat) ajosimulaattorit ja ajopelit.
Esimerkkisovelluksia:
We Are the Night

We Are the Night on brittiläisen The Chemical Brothersin kuudes studioalbumi. Albumi julkaistiin 27. kesäkuuta 2007. Albumi voitti Grammyn vuonna 2008 kategoriassa "Best Electronic/Dance Album" tehden samalla The Chemical Brothersista ensimmäisen artistin/yhtyeen, joka on voittanut Grammyn samassa kategoriassa useammin kuin kerran.
Listasijoitukset.
Albumi sijoittui ilmestyttyään UK Albums Chart -listan ykköspaikalle. Billboard 200 -listalla sija oli 65. Albumi on myös myynyt kultaa.
Sol Niger Within

Sol Niger Within on teknisen death metal -yhtye Meshuggahin soolokitaristi Fredrik Thordendalin Fredrik Thordendal's Special Defects -yhtyeen ensimmäinen ja ainoa albumi.
Albumilla on vain yksi kappale, "Antanca - The End (The Uncompounded Reality)", joka koostuu kahdestakymmenestäyhdeksästä erillisestä nimetystä osasta.
Viljo Heinonen

Viljo Heinonen (28. lokakuuta 1911 Turku – 25. elokuuta 1984 Hattula) oli suomalainen jalkapalloilija.
Laitahyökkääjänä pelannut "Pietro" Heinonen edusti urallaan Turun Palloseuraa 1931–1932, Turun Urheiluliittoa 1933–1937 ja Valkeakosken Hakaa 1938–1945. Hänen paras saavutuksensa oli SM-pronssi kaudella 1931. Kaikkiaan Heinonen pelasi viiden kauden aikana 43 pääsarjatason ottelua, joissa hän teki neljä maalia. 
Turussa syntynyt Heinonen tuli ylioppilaaksi vuonna 1933 Turun suomalaisesta lyseosta. Valkeakoskelle ja Yhtyneiden Paperitehtaiden palvelukseen hän muutti 1938. Aluksi hän työskenteli Tervasaaren laboratoriossa, mutta siirtyi vuonna 1940 vastaperustetun Valke Oy:n luujauhotehtaan esimieheksi. Oltuaan Valken liimatehtaan osastonhoitajana vuoteen 1958 Heinonen siirtyi Valken osto-osastolle, jossa työskenteli ostajana vuoteen 1976, jolloin hän siirtyi eläkkeelle ja muutti myöhemmin perheineen Hattulan Sattulaan.
Hakan pelaajavalmentaja Voitto Vuokko sai vuonna 1937 Yhtyneiden silloiselta konttoripäälliköltä Juuso Waldenilta tehtäväksi hankkia vahvistukseksi pari hyvää pelaajaa ja lopputulos oli, että Vuokon pelaajakaverit Turusta Viljo Wuorisalo ja Viljo Heinonen tulivat vuoden 1938 alusta Valkeakoskelle ja Hakaan. Aktiiviuransa päätettyään Heinonen toimi Hakan edustusjoukkueen huoltajana ja pallojaoston sihteerinä yhteen menoon 12 vuotta. Hän oli myös Yhtyneiden urheilulautakunnan pitkäaikainen jäsen. Heinonen kuului SPL:n Tampereen piirin piirihallitukseen. Ansioistaan urheilumiehenä hän sai ottaa vastaan monia tunnustuksia. Yksi oli niistä Hakan ansiomerkki. Heinonen kirjoitti pakinoita ja otteluselostuksia urheilun saralla sekä omalla nimellään että nimimerkeillä "Pietro" ja "pH" niin Valkeakosken Sanomiin kuin Helsingin Sanomiin. Kotipelien jälkeen hän saneli iltaisin puhelimessa jutut Helsingin Sanomiin 1960-luvulla. Talvi- ja jatkosodassa Heinonen palveli alikersanttina ja ylennettiin myöhemmin 1960-luvulla reservin kersantiksi. Heinonen on haudattu Hattulan uuden kirkon hautausmaalle.
Nyrkkeily kesäolympialaisissa 1972

Münchenin 1972 kesäolympialaisissa käytiin nyrkkeilykilpailut 11 painoluokassa. Kilpailut käytiin Olympiapuiston nyrkkeilyhallissa, johon mahtui 7 360 katsojaa. Menestynein maa oli kolme kultaa voittanut Kuuba. Mitaleille pääsi kaikkiaan 22 maata.
Kilpailuihin osallistui 360 nyrkkeilijää, jotka jakautuivat sarjoittain seuraavasti: 31 kevyessä kärpässarjassa, 37 kärpässarjassa, 38 kääpiösarjassa, 45 höyhensarjassa, 37 kevyessä sarjassa, 37 kevyessä välisarjassa, 37 välisarjassa, 34 kevyessä keskisarjassa, 22 keskisarjassa, 28 raskaassa keskisarjassa sekä 14 raskaassa sarjassa.
Münchenissä olivat ensimmäistä kertaa olympialaisissa käytössä Valle Reskon suunnittelemat, valkoisella rystypuolella varustetut nyrkkeilyhansikkaat.
Suomen joukkue.
Höyhensarja (57 kg)
Kevyt välisarja (63,5 kg)
Kevyt keskisarja (71 kg)
Keskisarja (67 kg)
Carlos Delfino

Carlos Francisco Delfino (s. 29. elokuuta 1982 Santa Fe) on argentiinalainen koripalloilija.
Ura.
Seurajoukkueet.
Delfino aloitti pelaamisen Olimpia Venado Tuerton junioreissa, joissa hän pelasi aina vuoteen 1998 saakka, jolloin hänet nostettiin edustusjoukkueeseen. Hän pelasi seurassa yhden kauden ennen kuin siirtyi Unión de Santa Fehen pelaamaan Argentiinan alasarjoja. Vuonna 2000 Delfino siirtyi italialaiseen Viola Reggio Calabriaan. Hänen avauksensa Serie A:ssa sujui hyvin, sillä heti ensimmäisellä kaudella Delfino teki keskimäärin 8,8 pistettä 20,6 pelaamassa minuutissa. Kaudelle 2001–2002 Delfinon arvo kentällä kasvoi ja hän teki keskimäärin 13,5 pistettä. Kauden jälkeen hän siirtyi mahtiseura Skipper Bolognaan. Kaudella 2003–2004 Delfino esiintyi Euroliigan finaalissa, mutta joutui kuitenkin tyytymään kakkossijaan.
Kaudeksi 2004–2005 Delfino siirtyi NBA:han Detroit Pistonsin paitaan. Tilastot jäivät kuitenkin vaatimattomiksi kolmen kauden aikana ja lopulta Pistons myi Delfinon Toronto Raptorsille. Kausi 2007–2008 oli Delfinon siihen astisista paras NBA:ssa ja hän teki pisteitä keskimäärin 9,0 vaikka ei aloittanutkaan yhtään peliä kentältä. Kauden jälkeen Delfino siirtyi venäläiseen Himkiin kolmevuotisella sopimuksella. Delfino johdatti joukkueensa ULEB Eurocupin loppuotteluun, jossa se hävisi BC Lietuvos Rytasille. Elokuussa 2009 Delfino siirtyi Milwaukee Bucksin riveihin yhdessä Roko Ukićin kanssa.
Delfino pelasi Bucksissa aluksi kolme kautta, kauteen 2011–2012 asti, ja hänen paras pistekeskiarvonsa näiltä vuosilta on 11,5 kaudelta 2010–2011. Elokuussa 2012 hän siirtyi vapaana pelaajana Houston Rocketsiin. Hän pelasi kaudella 2012–2013 67 runkosarjaottelua pistekeskiarvonaan 10,6 sekä viisi pudotuspeliottelua pistekeskiarvonaan 9,0. Delfino sai pudotuspeleissä jalkamurtuman, joka piti hänet sivussa Oklahoma City Thunderia vastaan pelatun ottelusarjan kuudennesta ja viimeiseksi jääneestä ottelusta. Heinäkuussa 2013 hän siirtyi vapaana pelaajana takaisin Milwaukee Bucksiin. Delfino ei kuitenkaan pelannut otteluakaan kauden 2013–2014 aikana loukkaantumisen takia. Kesällä 2014 hänen pelaajaoikeutensa siirtyivät Los Angeles Clippersille, joka ei kuitenkaan tehnyt sopimusta hänen kanssaan.
Delfino pelasi seurakoripalloa seuraavan kerran vasta maaliskuussa 2017, jolloin hän pelasi Boca Juniorsin joukkueessa. Kauden 2017–2018 hän vietti Saski Baskoniassa, josta hän lähti jo lokakuussa. Kaudeksi 2018–2019 Delfino siirtyi Torinoon, josta hän sai kuitenkin potkut tammikuussa 2019 jouduttuaan sanaharkkaan seuran omistajan kanssa. Tämän myötä hän teki helmikuussa 2019 loppukauden sopimuksen Fortitudo Bolognan kanssa.
Maajoukkueet.
Delfino on edustanut Argentiinan koripallomaajoukkuetta muun muassa neljä kertaa kesäolympialaisissa vuosina 2004, 2008, 2012 sekä 2016. Hän oli voittamassa ensimmäisissä kisoissaan olympiakultaa ja seuraavissa pronssia. Lontoossa 2012 Argentiina pelasi toista kertaa peräkkäin koripallon pronssiottelussa, mutta jäi tuolloin neljänneksi. Vuoden 2016 olympialaisissa maa sijoittui kahdeksanneksi.
Push the Button (The Chemical Brothersin albumi)

Push the Button on brittiläisen The Chemical Brothersin viides studioalbumi, joka julkaistiin 24. tammikuuta 2005. Albumi voitti Grammyn kategoriassa "Best Electronic/Dance Album" tammikuussa 2006 ja se on myynyt kultaa.
Kappaleet.
Kaikki kappaleet kirjoittanut Tom Rowlands ja Ed Simons, ellei toisin mainittu.
Isolahti (Muurame)

Isolahti on noin 450 asukkaan kylä Muuramessa. Kylä on 15 kilometrin päässä Jyväskylästä ja Muuramen keskustasta. Isolahdella on koulu, jonka ympärille kylä on kehittynyt. Vuosiluokilla 1–6 on yhteensä noin 60 oppilasta. Kylässä on ollut palveluina muun muassa kyläkauppa, joka lopetti toimintansa vuonna 2007, mutta koulun pihapiirissä käy yhä edelleen kirjastoauto kerran viikossa torstaina. Isolahden läheisyydessä sijaitsee Rannankylä. Jyväskylän Liikenteen vuoro 13 kulkee Jyväskylä–Isolahti–Tikkala-väliä sekä Jyväskylä–Isolahti–Muurame-väliä.
Yhdysvaltain maavoimien esikuntapäällikkö

Yhdysvaltain maavoimien esikuntapäällikkö () on Yhdysvaltain maavoimien korkea-arvoisin upseeri, neljän tähden kenraali ja Puolustushaarakomentajien neuvoston jäsen. Esikuntapäällikön tehtävät ovat hallinnollisia eikä hänellä ole omia joukkoja johdettavana. Hän vastaa maavoimien rekrytoinnista, suunnittelusta, voimavaroista, johtamisesta ja määrää joukkoja sotatoimialueiden komentajien käyttöön sekä hoitaa muita maavoimaministerin määräämiä tehtäviä.
Esikuntapäällikön nimittää presidentti nelivuotiskaudeksi ja senaatin enemmistön tulee hyväksyä nimitys. Komentajaksi nimitettävällä tulee olla kokemusta puolustushaarojen yhteistoiminnasta.
InfraRecorder

InfraRecorder on ilmainen, avoimen lähdekoodin CD/DVD-kirjoitusohjelma Windowsille. Ohjelman kehittämisen aloitti Christian Kindahl. InfraRecorder käyttää Cdrtools-ohjelmistokirjastoa levyjen polttamiseen.
Toiminnot.
InfraRecorder tukee levyjen päällekirjoitusta ja kaksipuolisia DVD:itä. InfraRecorderia voidaan käyttää myös polttamaan ISO-kuva levylle. Ohjelma osaa niin ikään myös luoda levyistä ISO-kuvia.
Marv Wolfman

Marvin A. ”Marv” Wolfman (s. 13. toukokuuta 1946 Brooklyn, New York) on yhdysvaltalainen Kirby- ja Eagle-palkittu sarjakuvakäsikirjoittaja, joka tunnetaan sarjakuvista "The Tomb of Dracula" ja "The New Teen Titans", sekä yhteisluomastaan hahmosta Blade.
Wolfman opiskeli New Yorkissa High School of Art and Designissa animaation piirtäjäksi.
Nenad Zimonjić

Nenad Zimonjić (ser. Ненад Зимоњић, s. 4. kesäkuuta 1976 Belgrad, Jugoslavia) on serbialainen tennispelaaja ja entinen maailman ykköspelaaja nelinpelissä.
Urallaan Zimonjić on tähän mennessä voittanut 44 miesten nelinpelin turnausta, mihin lukeutuu yksi Ranskan avointen ja kaksi Wimbledonin Grand Slamia. Zimonjić voitti Wimbledonissa kahtena peräkkäisenä vuotena (2008 ja 2009) yhdessä kanadalaisen Daniel Nestorin kanssa.
Ura.
Vuonna 1999 Zimonjić voitti ensimmäisen nelinpelin turnauksensa Delray Beachillä. Tuolloin hän pelasi valkovenäläisen Maks Mirnyn parina.
Australian avoimissa 2001 hän selvitti tiensä nelinpelin välieriin australialaisen Wayne Arthursin kanssa.
Wimbledonissa 2004 Zimonjić pääsi loppuotteluun Julian Knowlen parina. Samana vuonna hän voitti Australian avoimissa sekanelinpelin venäläisen Elena Bovinan kanssa. Seuraavana vuonna hän eteni loppuotteluun U.S. Openin sekanelinpelissä.
Vuoden 2007 loppupuolella Zimonjićin nelinpelipariksi vakiintui kanadalainen Daniel Nestor ja he ovat siitä lähtien menestyneet arvokisoissa hyvin. He ovat voittaneet muun muassa Wimbledonissa 2008 ja 2009 sekä ATP World Tour Finals -turnauksen vuosina 2008 ja 2010.
Ranskan avoimen tennisturnauksen hän voitti vuonna 2010 Daniel Nestorin kanssa.
Yksityiselämä.
Toukokuussa 2008 Zimonjić meni naimisiin Mina Kneževićin kanssa. Heidän yhteiset kaksoset Leon ja Luna syntyivät joulukuussa 2008.
Turnausvoitot (44).
Nelinpelit (44).
s = sisäkenttäluov. = luovutusvoitto
Westerkerk

Westerkerk ("Länsikirkko") on protestanttinen kirkko Amsterdamissa, Alankomaissa. Se rakennettiin vuosina 1620-1631 ja sen on suunnitellut Hendrick de Keyser.
Kirkon torni on maan korkein (85 metriä). Turistien on mahdollista kiivetä torniin ihailemaan sieltä avautuvia näkymiä.
Rembrandt van Rijn on todennäköisesti haudattu kirkkoon, mutta haudan paikka on jäänyt arvoitukseksi. Kirkon urkupaneelit maalasi Rembrandtin oppilas Gerard de Lairesse.
Kirkon eteen on vuonna 1987 asetettu "Homomonument", joka on maailman ensimmäinen homoseksuaaleille omistettu muistomerkki. Se pystytetty toisen maailmansodan homoseksuaalivainojen muistoksi. Sen on suunnitellut hollantilainen Karin Daan. Monumentti koostuu kolmesta erillisestä vaaleanpunaisesta graniittikolmiosta, jotka symboloivat homoseksuaalisuuden menneisyyttä, nykyisyyttä ja tulevaisuutta.
Kirkon eteläisellä seinustalla lähellä tornia on Anne Frankin patsas, joka pystytettiin vuonna 1975. Sen on tehnyt kuvanveistäjä Mari Andriessen. Patsaalta on noin sadan metrin matka Anne Frankin talolle. Päiväkirjassaan (merkintä 11.7.1942) Anne kertoo pitävänsä kirkon kellojen äänestä.
Zak Penn

Zak Penn (s. 1968) on yhdysvaltalainen elokuvakäsikirjoittaja ja -ohjaaja.
Penn on kotoisin New Yorkista. Hän opiskeli Connecticutin Wesleyan Universityssä ja muutti pian valmistumisensa jälkeen vuonna 1990 länsirannikolle tavoitellakseen uraa Hollywoodissa. Yhdessä opiskelutoverinsa Adam Leffin kanssa he saivat myytyä käsikirjoituksensa, josta syntyi monien muutosten jälkeen "Last Action Hero" (1993).
Penn on ollut käsikirjoittamassa useita supersankarielokuvia, kuten "X-Men 2", "", "Elektra", "Hulk", "The Incredible Hulk" ja "The Avengers".
Käsikirjoittamisen lisäksi Penn on myös ohjannut elokuvat "Incident at Loch Ness" (2004) ja "The Grand" (2007).
Dan Harris

Dan Harris (s. 1979 Kingston, Pennsylvania) on yhdysvaltalainen elokuvakäsikirjoittaja ja ohjaaja, joka tunnetaan erityisesti työstään yhdessä Michael Doughertyn ja Bryan Singerin kanssa. Kolmikko on muun muassa kirjoittanut käsikirjoitukset elokuviina "X-Men 2" ja "Superman Returns".
Harrisin ensimmäinen elokuvaohjaus oli "Imaginary Heroes", jota tähdittivät Sigourney Weaver, Jeff Daniels, Emile Hirsch ja Michelle Williams. Se esitettiin ensimmäisen kerran Toronton elokuvajuhlilla ja se avasi vuoden 2005 talvikauden saatuaan osakseen National Board of Review of Motion Picturesin tunnustusta.
"Superman Returnsin" lisäksi, Harris ja Dougherty ovat kirjoittaneet yhdessä useita elokuvia, kuten "" ja "X-Men 2", joista jälkimmäisen Harris kirjoitti 22-vuotiaana elokuvaohjaaja Bryan Singerille. Singer oli ottanut Harrisin mukaan projektiin luettuaan tämän käsikirjoituksen "Imaginary Heroes" -elokuvalle. Samana vuonna Harrista kunnioitettiin yhdellä "Varietyn" kymmenen suositellun elokuvaohjaajan listoista.
Harris toimii tällä hetkellä "I, Lucifer" -elokuvan parissa ohjaajana. Elokuva perustuu romaaniin, josta Harris ja Dougherty ovat luoneet käsikirjoituksen.
QBasic

QBasic on MS-DOS 5:n ja 6:n mukana jaettu BASIC-tulkki, joka on vaillinainen versio QuickBASICista. QBasicista on karsittu pois kääntäjä, joten se ei voi luoda EXE-tiedostoja, eikä se pysty käsittelemään kirjastoja.
EXE (tiedostomuoto)

EXE ("Executable file") on ohjelmatiedostomuoto tietokoneohjelman tallentamiseen. Käyttöjärjestelmä lataa tiedoston ja suorittaa siinä olevan ohjelmakoodin.
Muotoa tukevia alustoja ovat DOS, Windows, ReactOS ja OS/2.
Alustat.
DOS.
16-bittisessä DOS:ssa käytössä oli MZ-tiedostomuoto ajettaville ohjelmille. Nimitys MZ tulee Microsoftin ohjelmoija Mark Zbikowskin nimestä, ja se tuli käyttöön COM-muodon rinnalle DOS 2.0:ssa maaliskuussa 1983. Aiempi DOS:n tukema muoto oli 64 kilotavun COM-tiedosto. Kaikki myöhemmät muodot ovat sikäli taaksepäin yhteensopivia kaikkien aiempien versioiden kanssa, että niissä on ns. tynkä, joka vähintään tulostaa virheilmoituksen, ettei ohjelmaa voi käyttää kyseisellä alustalla. Periaatteessa tyngässä voisi kuitenkin olla esim. Windows-ohjelman DOS-versio. Tämä on kuitenkin harvinaista.
Windows.
Windowsissa ajettavat ohjelmat käyttävät Portable Executable -muotoa, joka voi olla 32- tai 64-bittinen (PE+).
OS/2.
OS/2:ssa käytetty LX-muoto oli 16-/32-bittinen. LX-muoto oli lineaarinen 32-bittinen muoto kun taas NE-muoto oli 16-bittinen segmentoitu muoto.
OS/2:n LE-muoto tuki 16-, 32- tai 64-bittistä konekieltä.
Michael Dougherty

Michael Dougherty (s. 1974) on yhdysvaltalainen elokuvakäsikirjoittaja, joka tunnetaan erityisesti töistään yhdessä Dan Harrisin ja Bryan Singerin kanssa. Kolmikko on ollut tekemässä muun muassa elokuvia "X-Men 2" ja "Superman Returns". Vuonna 2007 Dougherty ja Harris palkittiin parhaan käsikirjoituksen Saturn-palkinnolla "Superman Returns" -elokuvasta.
Pentti Helin

Pentti Helin (1. maaliskuuta 1934 Rauma – 4. huhtikuuta 2025 Rauma) oli suomalainen jalkapalloilija.
Ura.
Laitahyökkääjänä pelannut Helin edusti koko uransa Rauman Palloa. Hän pelasi seurassa vuosina 1954–1964 kahdeksan kautta 1. divisioonassa ja kolme kautta 2. divisioonassa. Helin teki uransa aikana 1. divisioonassa 47 maalia. Vaikka Helin ei pelannutkaan yhtään ottelua Mestaruussarjassa, hän edusti Suomen A-maajoukkuetta yhdessä maaottelussa vuonna 1960. Helin oli ammatiltaan rautatieläinen.
Finlands svenska pingstsamfund

Finlands svenska pingstsamfund (FSP) on opillisesti helluntaiherätykseen lukeutuva kirkkokunta, joka on rekisteröity uskonnolliseksi yhdyskunnaksi 24. marraskuuta 2003. Sen muodostavat siihen kuuluvat seurakunnat ja näiden henkilöjäsenet. Yhdyskunnan jäseniksi voivat liittyä Suomen ruotsinkieliset helluntaiseurakunnat. Tehtävänjako yhdyskunnan ja siihen kuuluvien seurakuntien välillä toimii siten, että varsinaisen hengellisen toiminnan hoitavat seurakunnat ja yhdyskunta edustaa seurakuntia näiden yhteisissä asioissa Suomessa ja ulkomailla sekä toimii seurakuntien keskinäisenä yhteydenpitovälineenä. Vuonna 2012 jäseniä oli 145. Yhdyskuntaan kuuluvia ja muita ruotsinkielisiä helluntailaisia on Suomessa tiettävästi yhteensä noin 3000.
Seurakunnat.
Seuraavat ruotsinkieliset seurakunnat kuuluvat FSP-verkostoon: 
Ahvenanmaa
Pohjanmaa
Uusimaa
Varsinais-Suomi
Demonstratiivipronomini

Demonstratiivipronominit (myös "osoituspronominit" eli "osoitusasemot") ovat pronomineja, jotka viittaavat johonkin esineeseen tai asiaan. Suomen kielen demonstratiivipronominit ovat yksikössä "tämä", "tuo" ja "se", monikossa "nämä", "nuo" ja "ne". Puhekielessä ja murteissa persoonapronominit "hän" ja "he" korvataan yleensä demonstratiivipronomineilla "se" ja "ne". "Tämä" ja "nämä" viittaavat puhujan ulottuvilla olevaan kohteeseen, "tuo" ja "nuo" olemassa, mutta ei ulottuvilla olevaan kohteeseen sekä "se" ja "ne" kohteeseen, joka ei ole läsnä tai vain kuulijan huomattavissa. Monien kielten artikkelit ovat kehittyneet demonstratiivipronomineista.
Demonstratiivipronominit taipuvat kaikissa sijoissa pääsanansa mukaan. Niitä on mahdollista käyttää joko yksin tai substantiivin yhteydessä. 
Demonstratiivipronominit muissa kielissä.
Ruotsi.
Ruotsissa demonstratiivipronomineissa tämä ja tuo riippuu pääsanasta, valitaanko "den" vai "det".
Manuel Schenkhuizen

Manuel ”Grubby” Schenkhuizen (s. 11. toukokuuta 1986 Nieuwegein, Alankomaat) on alankomaalainen tietokonepelaamisen ammattilainen. Hän on pelannut pääasiassa "Warcraft III:ta" ja "Warcraft III: The Frozen Thronea". Örkillä pelannut Schenkhuizen on voittanut yli 38 LAN-turnausta, joista kuusi on maailmanmestaruuksia. Vuonna 2011 hän siirtyi pelaamaan Starcraft II:ta, mutta on sittemmin palannut takaisin pelaamaan Warcraft III:ta, ja toimii nykyisin pelin suosittuna livestriimaajana. Hänen uransa koostuu lähinnä soolona pelaamisesta, mutta hän pelaa myös 2 vastaan 2 -otteluita muun muassa Arvid Fekkenin, Yoan Merloin sekä Olav Undheimin kanssa. Grubby kuului yhteen maailman menestyneimpään Warcraft 3 -tiimin, brittiläiseen 4Kingsiin. Sittemmin hän on kuulunut tanskalaiseen MeetYourMakersiin sekä pohjoisamerikkalaiseen Evil Geniusesiin.
Ólafur Stefánsson

Ólafur Indriði Stefánsson (s. 3. heinäkuuta 1973 Reykjavik) on islantilainen käsipalloilija ja olympiamitalisti.
Pitkän pelaajauran ulkomailla tehnyt Ólafur toimi Islannin joukkueen kapteenina Pekingin kesäolympialaisissa 2008. Yllätysmenestykseen yltänyt joukkue saavutti lopulta olympiahopeaa häviten finaalissa Ranskalle maalein 23-28.
Ólafur on valittu Islannin vuoden urheilijaksi vuosina 2002, 2003 ja 2008.
Koripalloilija Jón Arnór Stefánsson on Ólafurin veli.
Lautturi

Lautturi on PMMP:n toinen single yhtyeen viidenneltä albumilta "Veden varaan". Radioille single jaettiin 6. huhtikuuta ja digitaalisesti se julkaistiin 27. huhtikuuta 2009.
Musiikkivideo.
Kappaleen musiikkivideon nähtiin ensi kertaa The Voicen Heräämössä 7. toukokuuta 2009. Videon on ohjannut myös kahden muun PMMP-musiikkivideon ohjannut Mika Kurvinen. Videolla esiintyy myös näyttelijä Jaana Saarinen. 
Musiikkivideo on kuvattu Helsingin Laajasalon Furuvikissa.
Vastaanotto.
Tammikuussa 2022 "Helsingin Sanomat" pyysi yli 70:ää suomalaista musiikkialan vaikuttajaa nimeämään korkeintaan 20 itselleen juuri sillä hetkellä tärkeintä laulua paremmuusjärjestyksessä, minkä perusteella lehti laati sadan parhaan laulun listan. ”Lautturi” ylsi sijalle 44.
Mark Knowles (tennispelaaja)

Mark Knowles (s. 4. syyskuuta 1971 Nassau, Bahama) on bahamalainen tennispelaaja ja entinen maailman ykköspelaaja nelinpelissä.
Urallaan hän on tähän mennessä voittanut 55 miesten nelinpelin turnausta, joista kolme on Grand Slam -voittoja kanadalaisen Daniel Nestorin parina. Knowles voitti myös Wimbledonissa 2009 sekanelinpelin yhdessä saksalaisen Anna-Lena Grönefeldin kanssa.
Ura.
24. kesäkuuta 2002 Knowlesista tuli maailmanlistan nelinpelin ykköspelaaja. Kaksinpelissä hänen korkein sijoituksensa on 96. Tämän hän saavutti 24. kesäkuuta 1996.
Knowles on ollut jäsen Bahaman Davis Cupissa vuodesta 1996 lähtien. Hän on myös osallistunut vuosien 1992, 1996, 2000, 2004 ja 2008 kesäolympialaisiin.
Bogotassa 2004 hän otti uransa toisen nelinpelin voittonsa yhdessä kanadalaisen Daniel Nestorin kanssa. Knowlesista tuli hänen pitkäaikainen otteluparinsa ja he voittivat kolme Grand Slam-turnausta (Australian avoimet 2002, Yhdysvaltain avoimet 2004 ja Ranskan avoimet 2007). Ainoa Grand Slam-voitto, joka Knowlesilta vielä puuttuu on Wimbledonista.
5. heinäkuuta 2006 Knowles osallistui Wimbledonin tähän mennessä pisimpään kestäneeseen nelinpeliotteluun, joka kesti kuusi tuntia ja yhdeksän minuuttia.
Knowlesin viimeisin saavutus on Wimbledonista 2009, jossa hän voitti sekanelinpelin loppuottelussa saksalaisen Anna-Lena Grönefeldin kanssa Leander Paesin ja Cara Blackin erin 7-5, 6-3.
Yksityiselämä.
Joulukuussa 2003 Knowles meni naimisiin Dawnin kanssa. Heillä on kaksi lasta, Graham (s. 2005) ja Brody (s. 2008).
22 asteen sivuavat kaaret

22 asteen sivuavat kaaret ovat 22 asteen renkaan ympärillä usein näkyviä kaaren muotoisia haloilmiöitä.
Kaarien muoto muuttuu voimakkaasti Auringon korkeuden vaihdellessa. Kun Aurinko on noin 40 asteen korkeudella, 22 asteen alla- ja ylläsivuavat kaaret voivat yhtyä ja muodostaa omenanmuotoisen kuvion. Kun Auringon korkeus ylittää 70 astetta, kaaret eivät enää erotu, sillä ne ovat sulautuneet 22 asteen renkaaseen.
Esiintyminen.
Kaaret näkyvät Suomessa keskimäärin 90 kertaa vuodessa.
Álex Ubago

Alejandro Martínez de Ubago Rodríguez (s. 29. tammikuuta 1981 Vitoria-Gasteiz, Espanja) on espanjalainen poplaulaja ja -lauluntekijä, joka tunnetaan nimellä Álex Ubago.
Harmaakaljumesikko

Harmaakaljumesikko ("Melipotes fumigatus") eli aiemmalta nimeltään kaljunaamamesikko on Papua-Uudessa-Guineassa ja Indonesiassa esiintyvä mesikkoihin kuuluva varpuslintulaji.
Koko ja ulkonäkö.
Pituudeltaan harmaakaljumesikko on noin 22 cm. Selästään lintu on tumman ruskeanharmaa. Vatsa ja rinta ovat harmaat; rinta on muuta alaruumista vaaleampi. Silmänympärykset ovat lajilla paljaat ja väriltään punaiset, oranssit tai keltaiset. . Laji muistuttaa ulkonäöltään marmorimesikkoa ("Pycnopygius cinereus"); marmorimesikolla on kuitenkin siniharmaat silmänympärykset ja rinnassa valkeita laikkuja. 
Levinneisyys ja elinympäristö.
Harmaakaljumesikkoa esiintyy Indonesiassa ja Papua-Uudessa-Guineassa . Papua-Uudessa-Guineassa populaatio on keskittynyt maan keskiosan vuoristosademetsiin ja metsien reunamille. Lisäksi lajia esiintyy puutarhoissa ja puistoissa. . Laji elää tavallisimmin metsissä, jotka sijaitsevat 1 000–4 200 metrin korkeudella merenpinnasta. 
Elintavat ja ravinto.
Harmaakaljumesikko ei ole yhtä äänekäs ja vilkas kuin useat muut mesikkolajit: Se saattaa istuksia puussa pitkänkin aikaa hiljaa. Lajin pesimäkausi kestää elokuusta lokakuulle. Pesä on harva ja kuppimainen; lintu rakentaa sen lehdistä ja sammaleesta. Naaras munii yhden munan, ja kuoriutunutta poikasta ruokitaan hedelmillä.
Harmaakaljumesikko syö hedelmiä ja marjoja puista ja pensaista sekä myös hyönteisiä.
Aila Niinimaa-Keppo

Aila Niinimaa-Keppo (30. tammikuuta 1952 Oulu – 20. kesäkuuta 2009 Vantaa) oli suomalainen toimittaja ja viestintäalan yrittäjä, joka oli julkisuudessa erityisesti Suomi–Georgia-seuran puheenjohtajana.
Niinimaa-Keppo opiskeli Markkinointi-instituutissa ja suoritti yliopistossa viestintäalan arvosanoja. Hän oli alkuun Mainos-renkaan ja Finnsov-matkojen palveluksessa mutta perusti oman viestintäyrityksen Prominorin ('pienemmän puolesta') vuonna 1987. Niinimaa-Keppo oli aloitteentekijänä Suomi–Georgia-seuran perustamiseksi 1989. Herätteenä sille oli hänen matkansa Tbilisiin juuri, kun siellä tukahdutettiin väkivaltaisesti neuvostovastaiset mielenosoitukset. Hän välitti tapahtumat suomalaisille tiedotusvälineille. Vuoden 1991 presidentinvaaleissa hän taisteli Zviad Gamsahurdian valinnan puolesta ja kirjoitti seuraavan vuoden vallankaappauksesta kirjan "Shevarnadzen valhe".
Private Eye

Private Eye on vuonna 1961 perustettu satiirinen brittiläinen aikakauslehti. Se ilmestyy joka toinen viikko, ja sen levikki on noin 250 000 kappaletta. Lehden päätoimittaja on Ian Hislop. "Private Eye" on Britannian suurilevikkisin ajankohtaisiin asioihin keskittynyt aikakauslehti.
"Private Eyen" perustivat Christopher Booker, William Rushton, Peter Usborne, Paul Foot, Andre Osmond, John Wells ja Richard Ingrams vuonna 1961. Lehden toimittajiin ja kuvittajiin kuuluivat Ralph Steadman, Wally Fawkes (“Trog”), Michael Heath, Bill Tidy, Terence Parkes (“Larry”), Barry Fantoni, Hector Breeze, Edward McClachlan, Timothy Birdsall, Sam Gross ja Gerald Scarfe.
Stefan Soltesz

Stefan Soltesz (6. tammikuuta 1949 Unkari – 22. heinäkuuta 2022) oli unkarilainen kapellimestari ja intendentti, joka työskenteli Saksassa. 
Soltesz opiskeli Wienissä Musiikin ja esittävien taiteiden korkeakoulussa johtamista, säveltämistä ja pianonsoittoa. 
Soltesz oli 1997–2013 Essenin Aalto-Theaterin musiikillinen johtaja eli Generalmusikdirektor ja intendentti. Hänen aikanaan Aalto-Theater nousi yhdeksi Saksan parhaista. Soltesz aloitti uransa harjoituspianistina, minkä jälkeen hän toimi monen maineikkaan kapellimestarin assistenttina. Christoph von Dohnányi nosti hänet Hampurin valtionoopperan kapellimestariksi, ja sen jälkeen hän vieraili kaikissa Euroopan merkittävissä oopperataloissa. Savonlinnan oopperajuhlilla hän johti kesällä 2009 oopperaorkesteria "Madame Butterflyn" esityksissä.
Soltesz kuoli heinäkuussa 2022. Hän lyhistyi johtaessaan Münchenin kansallisteatterin esitystä Richard Straussin oopperasta "Vaitelias vaimo" ja kuoli myöhemmin saman päivän aikana.
Svetlana Abrosimova

Svetlana Olegovna Abrosimova (, 9. heinäkuuta 1980 Leningrad) on venäläinen koripalloilija ja olympiamitalisti. Abrosimova on 188 senttiä pitkä ja hän painaa 76 kiloa.
Abrosimova on osallistunut Venäjän koripallojoukkueessa Sydneyn vuoden 2000 ja Pekingin vuoden 2008 kesäolympialaisiin. Jälkimmäisessä Venäjä voitti olympiapronssia. Hänellä on myös Euroopan mestaruus vuodelta 2007 ja Maailmancupin pronssia vuodelta 2003. Seuratasolla Euroopassa Abrosimova on voittanut Venäjän mestaruuden vuosina 2005–2007 ja 2009, Euroliigan 2005 ja 2007 sekä Venäjän cupin 2009.
Connecticutin yliopistossa UConnin joukkueessa Abrosimova voitti NCAA:n mestaruuden. Vuoden 2001 WNBA:n valintatilaisuudessa Minnesota Lynx valitsi hänet ensimmäisellä kierroksella (numerolla seitsemän). Pekingin olympialaisten 2008 jälkeen hän siirtyi Connecticut Suniin. WNBA:n ollessa tauolla, Abrosimova on edustanut useita eurooppalaisseuroja.
Erdősin–Selfridgen lause

Lukuteoriassa Erdősin–Selfridgen lauseen mukaan peräkkäisten kokonaislukujen tulo ei voi olla kokonaisluvun potenssi. Erdős ja Selfridge todistivat artikkelissaan itse asiassa vahvemman tuloksen: Olkoot k,l,n kokonaislukuja, joille k&gt;2, l&gt;2 ja formula_1, missä formula_2 on pienin alkuluku, joka on vähintään formula_3. Tällöin on olemassa alkuluku formula_4, jolle formula_5, missä formula_6 on formula_7:n potenssi, joka jakaa luvun formula_8.
Hollow Fields

Hollow Fields on Madeleine Roscan luoma kolmiosainen mangasarja.
Juoni.
Sarjan päähenkilö on 9-vuotias tuiki tavallinen tyttö Lucy Snow. Hän kirjautuu vahingossa tavallisen ala-asteen sijaan hullujen tiedemiesten jälkikasvulle tarkoitettuun peruskouluun, Hollow Fieldsiin. Koulussa on karmivia oppiaineita, esimerkiksi haudanryöstämistä ja tappajarobottien rakentamista. Jokaisen kouluviikon päätteeksi huonoimmat arvosanat saanut oppilas joutuu tuulimyllyssä pidettävään jälki-istuntoon, josta kukaan ei ole palannut. Lucy päättää selvittää tuulimyllyn arvoituksen ja pelastaa muut lapset. Se ei kuitenkaan ole helppo tehtävä, sillä insinöörit tuntuvat seuraavan Lucya koko ajan.
Henkilöt.
Opiskelijat.
Lucy Snow on sarjan päähenkilö. Hän on 9-vuotias tyttö, joka erehdyksessä kirjoittautuu väärään kouluun. Hän kilpailee Summer Polanskin kanssa.
Claude McGinty on 10-vuotias oppilas. Hän yrittää paeta Hollow Fieldsistä kahden ystävänsä kanssa. Kun Lucy ensimmäinen kerran tapaa Clauden, hän on kylmä Lucylle.
Summer Polanski on älykkäin opiskelija Hollow Fieldsissä. Hän on hyvin kaunis ja koulun suosittu tyttö. Hän halveksii Claudea, koska Claude on älykkäämpi.
Carmen on Summerin paras ystävä, tai ainakin Carmen haluaisi asian olevan niin. Summer käyttää Carmenia likaisten töidensä tekijänä ja työmäärä tuplaantuu, kun Summerin toinen lakeija Francine lähetettiin tuulimyllyyn ensimmäisen osan lopussa.
Simon Belljoy on Lucyn ensimmäinen ystävä. Hän on ensimmäinen henkilö, jonka Lucy näkee otettavan tuulimyllyyn. Simon onnistuu pakenemaan kaksi kuukautta myöhemmin ja kertoo Lucylle jotakin, mutta jää pian sen jälkeen kiinni. Hänellä on valtava viitta ja hän leijuu ympäriinsä.
Insinöörit.
Neiti Eleanor Weaver on koulutuskeskuksen päällikkö, jonka hän on rakentanut enimmäkseen itse. Hän on erittäin kylmä ja julma oppilaita kohtaan. On ilmennyt, että kaikki insinöörit olivat 80 vuotta sitten ihmisiä.
Neiti Emily Notch on koulun kotiapulainen. Hän oli se, joka antoi Lucyn tulla Hollow Fieldsiin. Hän on iloinen ja kiireinen, mutta on melko synkkä ja julma, kun hän kurittaa lapsia.
Neiti Ricketts on nuorin ja kiltein opettaja, josta oppilaat pitävät. Hän on myös koulun terveydenhoitaja ja hänen toimialueensa on sairaalan siipi.
Herra Archibald Croach on yksi opettajista. Hän on tiukka, äkkipikainen ja pelottaa lapsia. Neiti Weaver on työskennellyt hänen isälleen. Hän inhoaa lapsia ja ei halua olla yhteydessä muihin ihmisiin.
Neiti Scurt on yksi Hollow Fieldsin insinööreistä. Koska hän on paljon vanhempi kuin suurin osa muista insinööreistä, hänen ruumiinsa vaatii muita enemmän pakoputkia. Hän johtaa kokeita, jotka järjestetään kaksi kertaa vuodessa. Vihainen ja huonotuulinen neiti Scurt suorastaan nauttii lapsien loukkaamisesta. Varsinkin, jos he eivät ole pärjänneet kokeissa. 
Stinch on koulun isäntä. Hän tekee mitä vain saadakseen kiinni opiskelijat, jotka tekevät jotain väärin ja vie heidät säilöön. Hänen todellinen sukupuolensa, ikänsä ja rotunsa on kaikille tuntematon.
Muut.
Lucy löytää Tohtori Atticus Normandy Bleakin kirjastosta.
Dino -pehmolelu on Lucylla aina mukanaan.
Isak Kaitera

Isak (Iikka) Kaitera (20. helmikuuta 1885 Liminka – 26. huhtikuuta 1941) oli suomalainen Oulussa asunut liikemies joka toimi aktiivisesti suojeluskunnissa ja Lapuan liikkeen piirissä.
Kaiteran vanhemmat olivat maanviljelijä Iikka Kaitera ja Maria Sofia Snellman. Hän kävi 4 luokkaa yhteiskoulua ja Raahen Porvari- ja Kauppakoulun 1905–1909. Kaitera oleskeli sitten Berliinissä 1910–1912. Palattuaan Suomeen hän toimi "Oulun Elanto Oy":n toimitusjohtajana 1912 ja Oulun läänin keskinäisen paloapuyhdistyksen ja eläinvakuutusyhdistyksen toimitusjohtajana 1913.
Kaitera oli mukana perustamassa Oulun suojeluskuntaa lokakuussa 1917 ja Suomen sisällissodan aikana hän oli Oulun ja Pohjolan piirin edustajana valkoisten ylipäällikkö C. G. E. Mannerheimin neuvottelukunnassa. Kaitera toimi sittemmin Oulun suojeluskunnan piiripäällikkönä ja oli Suojeluskuntain Kauppa Oy:n, Suojeluskuntain Ase- ja Konepaja Oy:n sekä Suojeluskuntain Kustannus Oy:n hallitusten jäsen yhtiöiden perustamisesta lähtien.
Kaitera oli Liittopankki Oy:n Oulun konttorin johtajana 1928–1932 ja Oulussa ilmestyneen sanomalehti Kaikua kustantaneen "Kirjola Oy":n toimitusjohtajana 1932–1941. Kaitera oli myös Kaiun päätoimittajana 1933–1941 sen jälkeen kun IKL valtasi lehden 1933. Kaiku oli tässä vaiheessa Kokoomuksen ja IKL:n yhteinen äänenkannattaja Oulussa. Kunnallispolitiikassa Kaitera oli Oulun kaupunginvaltuuston jäsen 1931–1936, Oulun kaupungin kunnallisraatimies 1940–1941 sekä lisäksi hän toimi Latvian varakonsulina Oulussa 1926–1940.
Iikka Kaitera oli naimisissa vuodesta 1917 Aura Alina Hurmerinnan kanssa.
Guy Hendrix Dyas

Guy Hendrix Dyas on brittiläinen elokuvien tuotantosuunnittelija. Opiskeltuaan Lontoo Royal College of Art -taideopistolla ja työskenneltyään Sonyn teollisena muotoilijana Tokiossa, Dyas muutti San Franciscoon työskennelläkseen Industrial Light &amp; Magicille. Vuonna 2002 hän valmistui tuotantosuunnittelijaksi ja hänen ensimmäinen työnsä oli Bryan Singerin elokuvassa "X-Men 2", jota seurasi Terry Gilliamin "Grimmin veljekset". Osa Dyasin töistä voi löytää Lontoon designmuseosta sekä Tokion Wakitan taidemuseosta.
Alan Rees (kilpa-autoilija)

Alan Brinley Rees (12. tammikuuta 1938 Langstone, Monmoutshire – 6. syyskuuta 2024 Ascot, Berkshire) oli brittiläinen Formula 1 -kuljettaja.
Ura.
Rees osallistui kolmeen F1-osakilpailuun kausina 1966–1967. Hän oli parhaimmillaan seitsemäs Saksan GP:ssä 1967. Hän ajoi kilpailussa F2-luokan autolla.
Kilpauransa jälkeen Rees liittyi March-tallin osaomistajaksi. Myöhemmin hänestä tuli Shadow-tallin tallipäällikkö ja sen jälkeen Arrowsin osaomistaja.